Oficiālais Vēstnesis L 258 , 05/10/1999 Lpp. 0032 - 0033



Eiropas Centrālās bankas pamatnostādne (1998. gada 26. augusts) par dažiem noteikumiem attiecībā uz eiro banknotēm, ņemot vērā 1999. gada 26. augustā izdarītos grozījumus (ECB/1999/3) (1999/656/EK) EIROPAS CENTRĀLĀS BANKAS PADOME, ņemot vērā Eiropas Kopienas dibināšanas līgumu (turpmāk tekstā "Līgums"), un jo īpaši tā 106. panta 1. punktu, ņemot vērā Eiropas Centrālo banku sistēmas un Eiropas Centrālās bankas Statūtu 12.1., 14.3. un 16. pantu (turpmāk tekstā "Statūti"), ņemot vērā ECB 1998. gada 7. jūlija Lēmumu ECB/1998/6 par eiro banknošu nominālvērtībām, specifikācijām, atkārtotu izdošanu, apmaiņu un izņemšanu no apgrozības [1], kas grozīts ar ECB 1999. gada 26. augusta Lēmumu (ECB/1999/2) [2], (1) tā kā Eiropas Centrālā banka (ECB) saņēma autortiesības uz eiro banknošu dizainparaugu no Eiropas Monetārā institūta (EMI); tā kā šādas autortiesības jāpārvalda un jāpiemēro, cita starpā, visās iesaistītajās dalībvalstīs saskaņā ar katras valsts tiesību sistēmu, un šī situācija garantē šādu funkciju uzticēšanu valsts centrālajām bankām (VCB); (2) tā kā, lai sekmētu eiro banknošu aizsardzību pret viltošanu, ir ieteicams izveidot Naudas viltojumu analīzes centru (NVAC), kurā varētu apvienot ECB un iesaistīto dalībvalstu VCB finanšu resursus, kā arī konkrētu noteikumu izveidi Eiropas Centrālo banku sistēmā (ECBS); (3) tā kā, lai plašāk darītu zināmu sabiedrības atzinumu par jebkuru ECB lēmumu izņemt no apgrozības banknošu veidus vai sērijas, papildus oficiālajai publikācijai par šo ECB lēmumu Eiropas Kopienu Oficiālajā Vēstnesī, par lietderīgu tiek uzskatīts izdarīt paziņojumus valsts plašsaziņas līdzekļos, ko uzticēts veikt VCB; (4) tā kā saskaņā ar Statūtu 12.1. un 14.3. pantu, ECB pamatnostādnes ir Kopienu tiesību neatņemama sastāvdaļa, IR PIEŅĒMUSI ŠO PAMATNOSTĀDNI. 1. pants Autortiesību realizācija 1. VCB veic visus vajadzīgos un iespējamos pasākumus saskaņā ar katras valsts tiesību sistēmu, lai nodrošinātu, ka nepastāv ECB piederošo eiro banknošu dizainparaugu autortiesību pārkāpšana. 2. Ja VCB kļūst zināms, ka tās valsts teritorijā notikusi eiro banknošu neatļauta reprodukcija, tā nekavējoties rīkojas, lai nodrošinātu, ka šāda reproducēšana tiek pārtraukta, un, ka jebkuras šādā veidā iegūtās kopijas tiek anulētas, kā arī nekavējoties informē ECB. 3. ECB Valde var dot norādījumus par to, kad jāuzsāk civillieta vai kriminālprocess pret personu, kas atbildīga par reproducēšanu. Tiesas procesu vadīšanai ECB griežas pēc palīdzības pie VCB: tā dod attiecīgus norādījumus un nodrošina ar nepieciešamajām pilnvarām Visus tiesu izdevumus sedz ECB. 4. VCB informē ECB par jebkuru īpašu atļauju reproducēt eiro banknošu dizainparaugus, kuru piešķir saskaņā ar ECB Lēmumu ECB/1998/6. 2. pants Bojātu vai deformētu banknošu apmaiņa 1. VCB attiecīgi īsteno ECB Lēmumu ECB/1998/6. 2. Īstenojot ECB Lēmumu ECB/1998/6 un saskaņā ar jebkuriem juridiskajiem ierobežojumiem, VCB iznīcina jebkuras deformētas banknotes vai to daļas pēc sešiem mēnešiem, ja vien nav tiesiska pamata tās saglabāt vai nodot iesniedzējam. 3. VCB ieceļ vienu institūciju vai iestādi lēmumu pieņemšanai par bojātu vai deformētu banknošu apmaiņu gadījumos, kas paredzēti ECB Lēmuma/1998/6 3. panta 1. punkta b) apakšpunktā, kā arī attiecīgi informē ECB. 3. pants Naudas viltojumu analīzes centrs un Viltotās naudas datu bāze 1. ECBS Naudas viltojumu analīzes centru (NVAC) un Viltotās naudas datu bāzi (VNDB) izveidos un vadīs ECB pārraudzībā. NVAC izveide ir domāta, lai centralizētu datu tehnisko analīzi par ECB un VCB izdoto eiro banknošu viltošanu. Visus svarīgākos tehniskos un statistikas datus, kas attiecas uz eiro banknošu viltošanu uzglabā VNDB. 2. NVAC un VNDB atrašanās vieta ir Frankfurtē pie Mainas. Padome ieceļ NVAC vadītāju, apstiprina tā budžetu, kā arī organizē personāla komplektēšanu un nodrošina resursus. 3. Ņemot vērā juridiskos ierobežojumus, VCB nodrošina NVAC ar viņu rīcībā esošo jaunāko veidu eiro banknošu viltojumu oriģināliem, tehniskās izmeklēšanas un centrālās klasifikācijas nolūkos. VCB veic provizorisku novērtējumu, vai konkrētais viltojums pieder pie klasificētā veida vai jaunas kategorijas. 4. Visi tehniskie dati, kas atrodas VNDB rīcībā ir pieejami ECB un iesaistīto dalībvalstu VCB. NVAC sadarbojas ar iesaistīto dalībvalstu policijas spēkiem, ar Eiropolu vai Eiropas Komisiju, ņemot vērā to attiecīgās kompetences jomas. Vajadzības gadījumā atsevišķi NVAC darbinieki var piedalīties tiesas procesos, viltojumu gadījumos piedāvājot savu tehnisko pieredzi. Jebkādus NVAC nodibinātos kontaktus ar atsevišķām valsts varas iestādēm īsteno kopā ar attiecīgo VCB. 4. pants Banknošu izņemšana no apgrozības VCB pašas sedz izdevumus par paziņojumu ievietošanu valsts laikrakstos par eiro banknošu veidu vai sēriju izņemšanu no apgrozības saskaņā ar Padomes pieņemto lēmumu, sekojot norādījumiem, ko var izdot Valde. 5. pants Nobeiguma noteikumi Šī pamatnostādne ir adresēta iesaistīto dalībvalstu centrālajām bankām un stājas spēkā nekavējoties. Šo pamatnostādni publicē Eiropas Kopienu Oficiālajā Vēstnesī. Frankfurtē pie Mainas, 1999. gada 26. augustā ECB Padomes vārdā — Willem F. Duisenberg [1] OV L 8, 14.1.1999., 36. lpp. [2] OV L 258, 5.10.1999., 29. lpp. --------------------------------------------------